Poul Heegaard
Poul Heegaard var en dansk matematiker. Han var søn af Sophus Heegaard. Heegaard er især kendt for sine bidrag til topologi, hvor hans navn bl.a. er knyttet til de såkaldte Heegaard-diagrammer. I sin disputats fremkom han med en væsentlig korrektion til Henri Poincarés teori for Betti-tal og vandt derved dennes respekt.
Sammen med Max Dehn skrev han i 1907 en meget betydningsfuld oversigtsartikel om topologi. I perioden 1910-17 var han professor i matematik ved Københavns Universitet. Efter stridigheder i fakultetet anmodede han i 1917 om sin afsked. I 1918 blev han kaldet til et professorat i geometri ved Oslo Universitet, hvor han virkede til 1941. Heegaard var yderst aktiv i såvel forskning som undervisning og gjorde meget for at popularisere naturvidenskaberne.